Komunikazzjoni mill-Kummissjoni lill-Kunsill u lill-Parlament Ewropew - "Niffaċilitaw iċ-ċirkolazzjoni tal-lokomotivi fil-Komunità" {SEG(2006) 1640} {SEG(2006) 1641} {SEG(2006) 1642} /* KUMM/2006/0782 finali */





[pic] | KUMMISSJONI TAL-KOMUNITAJIET EWROPEJ | Brussel 13.12.2006 KUMM(2006) 782 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW "Niffaċilitaw iċ-ċirkolazzjoni tal-lokomotivi fil-Komunità" {SEG(2006) 1640}{SEG(2006) 1641}{SEG(2006) 1642} KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW "Niffaċilitaw iċ-ċirkolazzjoni tal-lokomotivi fil-Komunità" 1. Daħla Fil-qafas tar-reviżjoni tal- White Paper ta' Settembru 2001 dwar il-politika Ewropea tat-trasport[1], il-Kummissjoni sostniet mill-ġdid il-vantaġġi tal-ferroviji mill-aspetti ambjentali u soċjali, kif ukoll ir-rwol ewlieni li jista' jkollhom biex tiġi żgurata mobbiltà sostenibbli. F'dik l-okkażjoni, il-Kummissjoni ħabbret inizjattivi bil-għan li jneħħu l-fruntieri tekniċi u operazzjonali għall-attivitajiet ferrovjarji internazzjonali, bl-għajnuna tas-settur ferrovjarju u ta' l-Aġenzija Ewropea tal-Ferroviji . Fil-fatt, it-trasport ferrovjarju gawda suċċess liema bħalu matul is-Seklu Dsatax u f'nofs is-Seklu Għoxrin, qabel ma majna kontinwament quddiem l-espansjoni tal-karozzi u ta' l-avjazzjoni kummerċjali. Sabiex twaqqaf dan it-tnaqqis, il-Komunità Ewropea armat ruħha b'ġabra ta' liġijiet li għandhom l-għan ewlieni li jagħtu ħajja ġdida lit-trasport ferrovjarju permezz tal-bini gradwali ta' spazju ferrovjarju integrat fuq l-iskala Ewropea. Is-sisien tqiegħdu permezz ta' l-adozzjoni tad-Direttivi 91/440, 95/18 u 95/19 dwar is-separazzjoni tal-kontijiet, it-tariffi għall-infrastrutturi u l-allokazzjoni tal-kapaċitajiet. B'mod parallel, ġew adottati l-ewwel miżuri biex jitneħħew il-fruntieri "tekniċi" li kienu qegħdin ixekklu l-iżvilupp tat-traffiku ferrovjarju. Id- Direttivi dwar l-interoperabbiltà ferrovjarja [2] ippermettew li tinbeda l-ħidma meħtieġa għad-definizzjoni ta' l-ispeċifikazzjonijiet tekniċi ta' interoperabbiltà (it-TSI, bl-Ingliż), li huma indispensabbli biex jiżguraw ċirkolazzjoni bla periklu u bla interruzzjoni fin-netwerk kollu tat-trasport ferrovjarju trans-Ewropew. L-ewwel pakkett ferrovjarju , adottat fi tmiem is-sena 2000, jipprevedi li kwalunkwe impriża ferrovjarja li tkun inħarġitilha liċenzja skond kriterji Komunitarji jkollha l-possibbiltà li tutilizza l-infrastruttura ferrovjarja f'kundizzjonijiet ekwi u mhux diskriminatorji biex tkun tista' toffri servizzi pan-Ewropej, b'bidu mis-servizzi internazzjonali tat-trasport tal-merkanzija fuq in-netwerk trans-Ewropew tat-trasport ferrovjarju tal-merkanzija. Abbażi tad-deċiżjonijiet ta' l-ewwel pakkett ferrovjarju, il- White Paper ta' Settembru 2001 dwar il-politika Ewropea tat-trasport irrakkomandat biċ-ċar it-tkomplija ta' l-isforzi għall-ħolqien ta' spazju ferrovjarju Ewropew. Fuq din il-bażi ġie adottat it- tieni pakkett ferrovjarju fit-30 t'April 2004, b'kalendarju preċiż bil-għan ta' ftuħ aktar komplet tas-suq tat-trasport tal-merkanzija fl-1 ta' Jannar 2007, kif ukoll Direttiva dwar is-sikurezza ferrovjarja, Regolament li jjistabbilixxi aġenzija Ewropea tal-ferroviji, u aġġornament tad-Direttivi dwar l-interoperabbilità ferrovjarja. F'Marzu 2004, il-Kummissjoni ppreżentat it- tielet pakkett ferrovjarju , bi proposti ġodda li din id-darba mmiraw il-ftuħ tas-suq tat-trasport internazzjonali tal-passiġġieri sa l-2010, iċ-ċertifikazzjoni tal-persunal ta' abbord u d-drittijiet tal-passiġġieri. Fl-24 ta' Lulju 2006, il-Kunsill adotta l-pożizzjoni komuni tiegħu dwar it-tielet pakkett, li bħalissa jinsab fit-tieni qari. Malli jiġi adottat it-tielet pakkett, ikun jista' jingħad li l-qafas regolatorju Ewropew għas-settur ferrovjarju huwa komplet, sitwazzjoni li ma teskludix li jsir titjib fil-ġejjieni. B'mod speċifiku, l-għan ta' din l-inizjattiva huwa li twettaq tali titjib fil-qasam tekniku ta' dan il-qafas regolatorju, jiġifieri d-Direttivi dwar l-interoperabbiltà ferrovjarja, id-Direttiva dwar is-sikurezza ferrovjarja, u r-Regolament li jistabbilixxi Aġenzija Ewropea tal-Ferroviji (minn issa 'l quddiem "l-Aġenzija"). L-ewwel nett , kif inku indikat fl-Anness XIII tar-rapport dwar it-twettiq ta' l-ewwel pakkett, wieħed mill-aspetti kruċjali li għad irid jittejjeb biex tkun iffaċilitata ċ-ċirkolazzjoni ħielsa tat-trejnijiet huwa marbut mal-proċedura għall-approvazzjoni tal-lokomotivi . Skond il-fabbrikanti u l-impriżi ferrovjarji, din il-proċedura spiss tkun twila u għalja wisq; u skondhom, ċerti rekwiżiti stabbiliti mill-awtoritajiet kompetenti ftit li xejn jistgħu jiġu ġustifikati mil-lat purament tekniku. Din hi l-problema li l-Kummissjoni qiegħda tipproponi li ssolvi permezz ta' din l-inizjattiva; min-naħa l-waħda, billi temenda l-qafas leġiżlattiv, u min-naħa l-oħra, billi titlob mill-awtoritajiet kompetenti ta' l-Istati Membri li jemendaw minnufih il-proċeduri tagħhom. It-tieni nett , fil-qafas tal- programm ta' simplifikazzjoni tal-leġiżlazzjoni[3] , il-Kummissjoni tipproponi li ssaħħaħ u tikkonsolida d-Direttivi dwar l-interoperabbiltà ferrovjarja (96/48, 2001/16, 2004/50). It-tielet nett , bis-saħħa ta' għaxar snin ta' esperjenza fit-twettiq tad-Diretttivi dwar "l-interoperabbiltà"[4], fuq il-bażi tal-kontribut mill-Istati Membri għall-ħidma tal-kumitat li qed jgħin lill-Kummissjoni, kif ukoll tal-kontribut mogħti mill-partijiet interessati kollha attivi fl-iżvilupp tat-TSIs, huwa dmir il-Kummissjoni li tipproponi għadd ta' miżuri ta' titjib fil-qasam tekniku tal-qafas regolatorju. 2. Is-simplifikazzjoni tal-proċeduri nazzjonali għall-approvazzjoni tal-lokomotivi 2.1. Id-diffikultajiet osservati Il-vetturi ferrovjarji ( rolling stock ) li huma aċċettati għas-servizz operazzjonali fi Stat Membru wieħed mhumiex bilfors awtorizzati fi Stat Membru ieħor. L-aċċettazzjoni reċiproka tal-vetturi ferrovjarji hija suġġetta għar-rekwiżiti nazzjonali varji u diversi ta' l-Istati Membri għall-awtorizzar tad-dħul fis-servizz. L-operaturi internazzjonali jridu jgħaddu minn proċeduri ta' approvazzjoni ripetuti f'kull Stat Membru fejn jixtiequ joperaw, proċeduri li spiss jitolbu evidenza li ma tiġix irrikonoxxuta b'mod reċiproku mill-Istati Membri. L-esperjenza turi li din is-sitwazzjoni twassal għal dewmien u spejjeż kemm għal impriżi ferrovjarji kif ukoll għall-manifatturi meta vetturi ferrovjarji jiddaħħlu fis-servizz. Is-sitwazzjoni tvarja skond it-tip ta' vetturi ferrovjarji. F'dak li għandu x'jaqsam mal-lokomotivi u l-unitajiet multipli , biex tinkiseb l-awtorizzazzjoni għad-dħul fis-servizz fi Stat Membru ieħor, għandu jintwera li l-lokomotivi li qegħdin jintużaw huma konformi mar-regoli nazzjonali ta' dak l-Istat Membru. Ir-regoli nazzjonali jinkludu speċifikazzjonijiet u standards marbutin mal-kompatibbiltà ma' l-infrastruttura, kif ukoll rekwiżiti nazzjonali speċifiċi ta' sikurezza. L-infrastrutturi ferrovjarji ta' l-Istati Membri differenti għandhom karatteristiċi diversi, marbutin per eżempju mal-wisa' tal-binarji, ma' l-interferenza elettromanjetika, mal-vultaġġi tal-provvista elettrika għall-mutur, u mas-sistemi ta' kontroll. Ir-rekwiżiti nazzjonali speċifiċi ta' sikurezza jissejsu fuq il-karatteristiċi tekniċi nazzjonali, u jirriflettu wkoll lezzjonijiet mitgħallmin fl-imgħoddi minn diżgrazzji u inċidenti li saru fi Stati Membri individwali. Studji reċenti[5] wrew l-eżistenza ta' regoli ta' sikurezza simili fl-Istati Membri kollha, li japplikaw per eżempju għas-sinjali ta' indikazzjoni minn wara tal-vetturi, il-miżuri ta' sikurezza f'każ ta' nar tal-vetturi ferrovjarji, it-tħaddim tal-bibien tal-passiġġieri, id-dwal ta' emerġenza, eċċ. Madankollu, il-kriterji nazzjonali dettaljati biex tintwera l-konformità ma' dawn ir-regoli jvarjaw ħafna. Min-naħa l-oħra, il-livell ta' sikurezza ferrovjarja ma jvarjax wisq bejn l-Istati Membri, sitwazzjoni li turi li l-istrateġija rigward is-sikurezza hija komparabbli fost is-sistemi ferrovjarji nazzjonali. Fi wħud mill-Istati Membri, ir-regoli tekniċi u ta' sikurezza għadhom qegħdin jinħolqu u jiġu identifikati, iddokumentati u ppubblikati, skond id-Direttivi dwar l-interoperabbiltà u s-sikurezza ferrovjarji. B'danakollu, evalwazzjoni bikrija ta' dawn ir-regoli kixfet diverġenzi sinifikanti rigward l-interpretazzjoni ta' x'inhi regola nazzjonali ta' sikurezza, filwaqt li wriet ukoll nuqqas ta' notifikar tar-regoli għal għadd ta' raġunijiet, per eżempju meta jitqies li r-regoli huma suġġetti għal drittijiet ta' proprjetà intellettwali. Għaldaqstant għad m'hemmx viżibbiltà sħiħa tas-sistemi ferrovjarji madwar l-UE tar-regoli nazzjonali li jeżistu għall-awtorizzazzjoni tal-vetturi ferrovjarji. Dan joħloq aktar problemi għall-manifatturi u għall-impriżi ferrovjarji huma u jfittxu l-awtorizzazzjoni ta' vetturi ferrovjarji ġodda jew li qegħdin jintużaw, għax għandhom imnejn jinkorporaw rekwiżiti nazzjonali speċifiċi fi stadju avvanzat ħafna tad-disinn tal-vettura, sitwazzjoni li twassal għal dewmien u żieda fl-ispejjeż tad-dħul fis-servizz. Rigward il-vaguni, inklużi dawk tal-passiġġieri , ftehimiet bħall-RIC u l-RIV żguraw l-aċċettazzjoni reċiproka abbażi ta' għadd ta' kundizzjonijiet, li waħda minnhom hi r-reġistrazzjoni tal-vaguni, inklużi dawk tal-passiġġieri, għand membri ta' l-Unjoni Internazzjonali tal-Ferroviji (il-UIC), li min-naħa tagħhom jieħdu ħsieb il-manutenzjoni ta' dawn il-vetturi. Malli jiġu implimentati d-Direttivi Ewropej dwar l-Interoperabbiltà u s-Sikurezza, id-dispożizzjonijiet tal-ftehimiet RIV u RIC se jkunu ssostitwiti parzjalment minn dispożizzjonijiet ta' l-UE, u parzjalment mill-kuntratt il-ġdid tal-GCU. Sakemm jiġu adottati t-TSIs kollha, jinħolqu r-reġistri ta' l-infrastrutturi u tal-vetturi ferrovjarji, jitwaqqfu l-awtoritajiet tas-sikurezza li jkunu kapaċi jirreġistraw u jdaħħlu l-vetturi fis-servizz, u l-Istati Membri jkunu wettqu bis-sħiħ id-Direttivi dwar l-interoperabbiltà u s-sikurezza, ninsabu fi perjodu ta' tranżizzjoni. Huwa importanti li l-partijiet ikkonċernati kollha jagħrfu d-dmirijiet tagħhom, kif ukoll id-dispożizzjonijiet li jridu japplikaw matul dan il-perjodu ta' tranżizzjoni. Huwa għalhekk li tfasslet "gwida għat-tranżizzjoni" mill-Kummissjoni, f'konsultazzjoni mal-partijiet kollha interessati u ma' l-Istati Membri. Il-prinċipju ta' l-aċċettazzjoni reċiproka ta' vaguni eżistenti mmarkati RIV/RIC diġà ġie aċċettat. 2.2. Il-perspettiva ta' l-industrija Tradizzjonalment, il-manifatturi nazzjonali tal-vetturi ferrovjarji kellhom relazzjonijiet fil-qrib ma' l-industrija ferrovjarja pubblika fid-disinn u fid-dħul fis-servizz tal-vetturi. L-għarfien tal-karatteristiċi nazzjonali speċifiċi sar kompetenza 'interna' tal-manifatturi, sitwazzjoni li wasslet għal suq magħluq tal-manifattura. L-impatt tas-Suq Waħdieni u tal-leġiżlazzjoni Komunitarja tal-ferroviji, flimkien ma' suq dejjem jiċkien tal-vetturi ferrovjarji, qiegħed iħeġġeġ lill-manifatturi biex jikkompetu u jidħlu għal swieq oħra barra mill-Istat Membru tagħhom. B'xorti ħażina, ir-regoli u l-proċessi diverġenti u moħbijin kienu għall-manifatturi sors ta' frustrazzjoni, għax jinvolvu l-ħafna spejjeż ta' l-iżvilupp ta' soluzzjonijiet nazzjonali speċifiċi, proċessi twal ħafna ta' approvazzjoni, u modifikazzjonijiet u tibdiliet għad-disinn tal-vetturi li jsiru fi stadju avvanzat wisq. 2.3. Is-soluzzjonijiet attwali: Ftehimiet bilaterali u multilaterali Bis-saħħa ta' kooperazzjoni fost il-fornituri, l-impriżi ferrovjarji u l-amministrazzjonijiet nazzjonali tal-ferroviji, ġiet introdotta l-aċċettazzjoni reċiproka internazzjonali tal-vetturi ferrovjarji. Il-ħidma li saret permezz ta' din il-kooperazzjoni turi li, fejn ikun hemm ir-rieda, ikun hemm ukoll il-kapaċità biex jintlaħqu l-kunsens u r-riżultati. Eżempji ta' din ix-xorta ta' kooperazzjoni bilaterali jinkludu l-ftehim iffirmat fl-2006 bejn l-EBA u dipartiment tal-Ministeru Franċiż tat-Trasport, kif ukoll il-ftehim dwar il-kuritur Rotterdam-Ġenova. Madankollu, impriżi bħal dawn ma jsirux mingħajr diffikultà, u kien hemm tendenza li jkunu proċessi li jeżiġu ħafna riżorsi u jkunu wisq estensivi u għaljin. Hemm evidenza li turi li l-proporzjon tar-regoli aċċettati reċiprokament fil-fatt hija kemmxejn żgħira meta mqabbla ma' dik tar-regoli nazzjonali li għadhom fis-seħħ. Barra minn hekk, il-benefiċċji ta' dawn ir-relazzjonijiet ta' kooperazzjoni huma limitati għall-Istati Membri involuti, u ma jagħtux ċans biex ikunu maqsumin il-lezzjonijiet mitgħallma dwar l-aħjar prattika. Hemm riskju wkoll li ż-żegħda ta' tali ftehimiet ta' "ġeometrija varjabbli" ma tfettaħx is-suq, iżda minflok tikkontribwixxi għal aktar tifrik u kumplikazzjonijiet. 2.4. It-Trattat u l-leġiżlazzjoni Komunitarja relattiva 2.4.1. Id-Direttivi dwar l-interoperabbiltà Id-Direttivi dwar l-interoperabbiltà (2001/16/KE dwar il-ferroviji konvenzjonali u 96/48/KE dwar ferroviji ta' veloċità għolja) jirrikjedu li l-ferroviji jimxu lejn l-armonizzazzjoni tas-sistemi u ta' l-operazzjonijiet permezz ta' l-adottar gradwali ta' l-Ispeċifikazzjonijiet Tekniċi ta' l-Interoperabbiltà (it-TSIs). L-Anness I jiddeskrivi l-prinċipji mniżżlin fid-Direttivi dwar l-interoperabbiltà, kif ukoll il-qagħda tal-proċess ta' adozzjoni tat-TSIs. Jiddeskrivi wkoll il-proċedura għad-dħul fis-servizz tal-vetturi ferrovjarji. Kif muri fl-Anness II, malli sottosistema tkun iċċertifikata li hija konformi ma' TSI, iċ-ċertifikat għandu jiġi aċċettat mill-Istati Membri kollha, u l-evalwazzjoni tal-konformità ma għandhiex issir mill-ġdid. L-evalwazzjoni tal-konformità mat-TSIs issir mill-Entitajiet Innotifikati. Madankollu, l-Artikolu 14 tad-Direttivi dwar l-interoperabbiltà xorta jirrikjedi l-awtorizzazzjoni minn kull Stat Membru għad-dħul, għar-raġunijiet imfissrin fl-Anness I. 2.4.2. Id-Direttiva dwar is-Sikure zza Ferrovjarja Id-Direttiva dwar l-Infrastruttura (2001/14/KE)[6] stabbiliet il-prinċipji taċ-ċertifikazzjoni armonizzata tas-sikurezza u ta' l-għoti ta' liċenzji armonizzati lill-impriżi ferrovjarji biex dawn ikunu jistgħu jidħlu fis-servizz operazzjonali. Dawn il-prinċipji ġew aċċettati mill-Istati Membri kollha. Id-Direttiva dwar is-sikurezza ferrovjarja (2004/49/KE)[7] tkompli tfannad il-prinċipji taċ-ċertifikazzjoni tas-sikurezza, u toħloq qafas komuni għas-sikurezza u għar-regolazzjoni tagħha. Kif inhu mfisser fl-Anness III, skond l-Artikolu 14, l-awtoritajiet nazzjonali tas-sikurezza huma responsabbli għall-awtorizzazzjoni ta' vetturi ferrovjarji li jkunu qegħdin jintużaw iżda li għadhom m'humiex koperti minn TSI. 2.4.3. Il-prinċipju tar-rikonoxximent reċiproku Matul il-proċess ta' konsultazzjoni, deher ċar illi l-prinċipju tar-rikonoxximent reċiproku ma kienx qed jiġi applikat biżżejjed fis-settur tal-ferroviji. Hemm żewġ tipi ewlenin ta' strument għat-tneħħija tax-xkiel regolatorju mhux fiskali għall-moviment ħieles tal-merkanzija fl-UE. Dawn huma t-tqarrib jew l-armonizzazzjoni tal-leġiżlazzjoni nazzjonali, u, fin-nuqqas ta' armonizzazzjoni, ir-rikonoxximent reċiproku skond l-Artikoli 28 u 30 tat-Trattat li jistabbilixxi l-Unjoni Ewropea. Skond il-prinċipju tar-rikonoxximent reċiproku, l-Istati Membri tad-destinazzjoni ma jistgħux jiċħdu t-tqegħid fis-suq jew id-dħul fis-servizz, fit-territorju tagħhom, ta' prodotti li tqiegħdu fis-seħħ jew iddaħħlu fis-servizz skond il-liġi fi Stat Membru ieħor u li mhumiex suġġetti għall-armonizzazzjoni Komunitarja, anki jekk il-prodotti kkonċernati jkunu ġew manifatturati skond regoli tekniċi u ta' kwalità differenti mir-regoli li għandhom ikunu rrispettati mill-prodotti tagħhom stess. L-uniċi eċċezzjonijiet għal dan il-prinċipju huma r-restrizzjonijiet imposti mill-Istat Membru tad-destinazzjoni għar-raġunijiet stipulati fl-Artikolu 30 tat-Trattat ta' l-UE, jew abbażi ta' rekwiżiti prevalenti ta' importanza pubblika ġenerali kif irrikonoxxuti mill-ġurisprudenza tal-Qorti tal-Ġustizzja, dejjem jekk ikunu proporzjonati. Il-prinċipju tar-rikonoxximent reċiproku u l-applikazzjoni possibbli tiegħu għas-settur tal-ferroviji huma deskritti aktar fit-tul fl-Anness IV. Il-konklużjoni hi li l-prinċipju tar-rikonoxximent reċiproku jista' jkun applikat parzjalment għal vetturi ferrovjarji eżistenti. Fil-fatt, dan hu li ġie ppropost mit- Task Force ta' rappreżentanti ta' l-Istati Membri mwaqqfa mill-Kummissjoni fl-2005, kif ukoll fil-proposta mehmuża tal-Kummissjoni għall-emendar tad-Direttiva dwar is-Sikurezza Ferrovjarja. B'danakollu, l-użu tal-prinċipju tar-rikonoxximent reċiproku jbati wkoll minn problemi fundamentali, bħalma huma n-nuqqas ta' kuxjenza dwar l-eżistenza tal-prinċipju min-naħa ta' l-impriżi u l-awtoritajiet nazzjonali, u l-inċertezza legali rigward il-firxa ta' dan il-prinċipju u l-piż ta' l-evidenza. Dawn il-problemi huma deskritti aktar fit-tul fl-Anness IV. Tqiesu wkoll fil-kunsiderazzjoni ta' l-alternattivi kollha għall-iffaċilitar ta' l-aċċettazzjoni reċiproka tal-vetturi ferrovjarji. 2.5. Għanijiet u alternattivi Fir-rebbiegħa ta' l-2006, tfassal l-ewwel dokument ta' konsultazzjoni biex jesponi l-problemi, l-għanijiet u l-alternattivi. F'laqgħa ta' ħidma organizzata s-27 t'April 2006, id-dokument ġie ppreżentat lill-membri tal-kumitat għall-"interoperabbiltà" (il-kumitat kompetenti f'dan il-qasam) u lill-organizzazzjonijiet differenti li jirrappreżentaw is-settur ferrovjarju (UIC, CER, UNIFE, UIP, ...). Ir-riżultati ta' din il-laqgħa ta' ħidma kienu ta' inkoraġġiment, u l-Kummissjoni rċeviet bosta pożizzjonijiet uffiċjali sa Ġunju 2006. Permezz ta' l-analiżi ta' dawn il-pożizzjonijiet mill-Kummissjoni, instabet soluzzjoni li tinkludi, fl-istess ħin, miżuri mhux leġiżlattivi li jistgħu jitwettqu minnufih u proposta leġiżlattiva. 2.6. L-evalwazzjoni ta' l-impatt L-alternattivi kollha kienu suġġetti għal evalwazzjoni ta' l-impatt, konformi mal-Komunikazzjoni mill-Kummissjoni lill-Parlament Ewropew u lill-Kunsill tas-16 ta' Marzu 2005 dwar regolazzjoni aħjar għat-tkabbir u għall-impjiegi fl-Unjoni Ewropea. Ir-riżultati ta' din l-evalwazzjoni ta' impatt jinsabu fir-rapport tas-servizzi tal-Kummissjoni, ippubblikat bl-Ingliż fl-indirizz elettroniku http://ec.europa.eu/transport/rail/index_en.html. Sommarju ta' din l-evalwazzjoni huwa mehmuż ma' din il-komunikazzjoni. 3. Konklużjoni: is-soluzzjonijiet adottati 3.1. Rakkomandazzjoni u proposta ta' leġiżlazzjoni Is-soluzzjonijiet li nstabu mill-evalwazzjoni ta' l-impatt jinkludu: - min-naħa l-waħda, li l-Kummissjoni tipproponi lill-Istati Membri li japplikaw minnufih il-gwida mfassla mit- Task Force . Din il-gwida ġiet ippubblikata mill-Kummissjoni bl-Ingliż fl-indirizz elettroniku http://ec.europa.eu/transport/rail/safety/cross-acceptance_en.htm; u l-kapitolu 3 warajha jagħti fil-qosor l-elementi ewlenin. - min-naħa l-oħra, l-emendar tal-leġiżlazzjoni, bil-għan li tiġi ċċarata l-proċedura ta' awtorizzazzjoni għad-dħul fis-servizz applikabbli fil-każ ta' vetturi ġodda (cf. l-Artikolu 14 tad-Direttivi dwar l-interoperabbiltà ferrovjarja) u eżistenti (cf. l-Artikolu 14 tad-Direttiva dwar is-sikurezza ferrovjarja). Ir-rakkomandazzjoni lill-Istati Membri biex japplikaw il-gwida minnufih huwa ġġustifikat mill-fatt li l-awtoritajiet kompetenti jistgħu, billi jbiddlu l-proċeduri tagħhom, joħolqu malajr il-kundizzjonijiet favorevoli għat-twelid ta' servizzi ġodda, speċjalment fil-qasam tat-trasport tal-merkanzija. Barra minn hekk, dan isir fuq binarju parallel mal-ftuħ totali tas-suq tat-trasport ferrovjarju tal-merkanzija fl-1 ta' Jannar 2007. L-emendar tal-leġiżlazzjoni huwa meħtieġ mhux biss biex joħloq drittijiet għall-manifatturi, għas-sidien tal-vetturi, għall-impriżi ferrovjarji u għall-awtoritajiet kompetenti, iżda wkoll biex joħloq proċedura ta' qafas preċiża, li tista' tkun ta' fejda kbira għall-awtoritajiet nazzjonali tas-sikurezza stabbiliti riċentement. Ta' min jiftakar li f'bosta Stati Membri, il-ħolqien ta' awtoritajiet nazzjonali tas-sikurezza għadu qed jagħmel l-ewwel passi, u jidher li huwa diffiċli li jinstabu l-kompetenzi meħtieġa. 3.2. Gwida għall-approvazzjoni tal-vetturi ferrovjarji eżistenti Huwa rakkomandant l-użu mill-Istati Membri kollha tal-lista ta' kontroll komuni (l-Anness V) għal proġetti ta' aċċettazzjoni reċiproka. L-Istati Membri għandhom jimlew tabella ta' rekwiżiti bbażata fuq il-lista' ta' kontroll komuni, u skond il-linji ta' gwida mogħtija fl-Anness VI. L-Istati Membri huma mħeġġa wkoll biex jużaw dawn il-linji ta' gwida għal proġetti konkreti, f'qafas bilaterali jew multilaterali. Il-proċess Ewropew ta' l-aċċettazzjoni reċiproka għandu jkun immonitorjat il-ħin kollu mill-Aġenzija Ewropea tal-Ferroviji. L-Aġenzija għandha twessa' u ġġedded din l-għodda ta' aċċettazzjoni reċiproka abbażi tal-kontributi mill-Istati Membri. Din il-funzjoni tista' twettaqha bħala parti mill-mandat tagħha għall-iżvilupp tat-TSIs, ġaladarba analiżi tar-regoli tekniċi f'sottosistema ddeterminata għandha tkun l-ewwel pass fl-iżvilupp ta' TSI; barra minn hekk, ir-regoli nazzjonali nnotifikati lill-Kummissjoni skond l-Artikolu 8 tad-Direttiva dwar is-sikurezza ferrovjarja jintbagħtu lill-Aġenzija għall-evalwazzjoni u għall-pubblikazzjoni. 3.3. Kodifikazzjoni-konsolidament-riformulazzjoni tad-Direttivi dwar l-interoperabbiltà ferrovjarja Id-Direttiva 96/48/KE dwar l-interoperabbiltà tas-sistema ferrovjarja trans-Ewropea ta' veloċità għolja[8], u d-Direttiva 2001/16/KE dwar l-interoperabbiltà tas-sistema ferrovjarja trans-Ewropea konvenzjonali[9], ġew emendati sostanzjalment fl-2004[10]. Fid-dawl ta' l-emendi ġodda proposti mill-Kummissjoni f'din il-komunikazzjoni, għal motivi ta' ċarezza, jaqbel li t-testi msemmijin jitfasslu mill-ġdid. Barra minn hekk, id-distinzjoni bejn sistema ferrovjarja ta' veloċità għolja u bejn sistema ferrovjarja konvenzjonali ma tiġġustifikax l-eżistenza ta' żewġ direttivi differenti. Fil-fatt, ix-xogħlijiet ta' l-iżvilupp tat-TSIs urew li għal ċerti sottosistemi, TSI waħdanija tista' taqdi liż-żewġ sistemi. Għaldaqstant, l-aħjar għażla tidher li hi l-integrazzjoni taż-żewġ Direttivi dwar l-interoperabbiltà f'att leġiżlattiv wieħed, kif deskritta fil-proposta mehmuża. L-emendar imfittex minn din l-inizjattiva jirrigwarda l-proċedura għad-dħul fis-servizz ta' vetturi ferrovjarji ( rolling stock ). Għal din ir-raġuni, qiegħed jiġi propost li d-direttiva futura dwar l-interoperabbiltà integrata tiġi emendata sabiex din il-proċedura tkun iċċarata u ssimplifikata. Barra minn hekk, ladarba dawn iż-żewġ direttivi qegħdin jiġu integrati u mmodifikati, huwa xieraq li jsiru wkoll għadd ta' kjarifiki u tibdiliet ta' titjib, derivati mill-ħidma wiesgħa ta' interpretazzjoni mwettqa fil-qafas tal-kumitat dwar l-interoperabbiltà. 3.4. L-emendar tad-Direttiva dwar is-sikurezza ferrovjarja Il-Kapitolu 2 jiġġustifika l-ħtieġa li jkun emendat l-Artikolu 14 tad-Direttiva 2004/49/KE. Fil-fatt, is-soluzzjoni proposta hi li tiġi stabbilita proċedura fil-livell Komunitarju, li tinkludi: - l-introduzzjoni tal-prinċipju tar-rikonoxximent reċiproku ta' l-awtorizzazzjonijiet għad-dħul fis-servizz diġà maħruġin minn Stat Membru. Skond dan il-prinċipju, il-vetturi ferrovjarji li d-dħul fis-servizz tagħhom diġà jkun ġie awtorizzat fi Stat Membru mhumiex se jeħtieġu ċertifikazzjoni addizzjonali fi Stat Membru ieħor, għajr fejn jidħlu r-rekwiżiti nazzjonali supplimentari li joħorġu, per eżempju, mill-karatteristiċi partikolari tan-netwerk lokali; - it-twessigħ tal-kompetenzi ta' l-Aġenzija sabiex tkun tista' telenka d-diversi proċeduri nazzjonali u regoli tekniċi eżistenti, u tfassal u taġġorna l-lista tar-rekwiżiti li għandhom jiġu vverifikati darba biss, sew għax għandhom x'jaqsmu ma' regoli rikonoxxuti internazzjonalment, kif ukoll għax jistgħu jitqiesu bħala ewkivalenti. Min-naħa l-oħra, id-dħul fis-seħħ tal-konvenzjoni l-ġdida COTIF 1999 ġab miegħu regoli ġodda fejn jidħlu l-kuntratti għall-użu tal-vetturi, u b'hekk temm il-ftehim l-antik RIV bejn l-impriżi ferrovjarji. Għaldaqstant, huwa propost jiġi ddefinit il-kunċett ta' sid ta' vettura/i u li tiġi speċifikata r-relazzjoni bejn is-sidien tal-vetturi u bejn l-impriżi ferrovjarji, fuq kollox fil-qasam tal-manutenzjoni. Dawn huma ż-żewġ emendi sostanzjali ttrattati mill-proposta mehmuża għall-emendar tad-Direttiva dwar is-sikurezza. 3.5. L-emendar tar-Regolament li jistabbilixxi Aġenzija Ewropea tal-Ferroviji Il-kompiti ġodda proposti għall-Aġenzija fil-qafas tar-rikonoxximent reċiproku tal-lokomotivi huma: - li tfassal dokument ta' riferenza li jippermetti li tiġi stabbilita l-korrispondenza bejn ir-regoli nazzjonali kollha applikati mill-Istati Membri fil-qasam tad-dħul fis-servizz tal-vetturi ferrovjarji; - li torganizza x-xogħlijiet ta' l-awtoritajiet nazzjonali tas-sikurezza fuq in-netwerk sabiex jitnaqqas gradwalment l-għadd tar-regoli nazzjonali imposti minn kull Stat, u sabiex jiġu identifikati dawk ir-regoli li jistgħu jitqiesu bħala ewkivalenti; - li tipprovdi pariri tekniċi fuq talba ta' l-awtoritajiet nazzjonali tas-sikurezza jew fuq talba tal-Kummissjoni. Min-naħa l-oħra, ladarba dan ir-Regolament qed jiġi emendat, jidher xieraq illi jiġu ċċarati jew ippreċiżati għadd ta' aspetti, abbażi ta' l-esperjenza miksuba wara t-twaqqif ta' l-Aġenzija. [1] Ara KUMM(2006) 314: Inżommu lill-Ewropa miexja - Il-mobilità sostenibbli għall-kontinent tagħna - Reviżjoni ta’ nofs it-term tal- White Paper tat-Trasport ta’ l-2001tal-Kummissjoni Ewropea. [2] Id-Direttiva tal-Kunsill Nru 96/48/KE tat-23 ta' Lulju 1996 dwar l-interoperabilità tas-sistema ferrovjarja trans-Ewropea ta’ veloċità għolja, ĠU L 235 tas-17 ta' Settembru 1996, u d-Direttiva tal-Parlament Ewropew u tal-Kunsill Nru 2001/16/KE (19.3.2001) dwar l-interoperabilità tas-sistema ferrovjarja konvenzjonali trans-Ewropea, ĠU L 110 ta' l-20 t'April 2001. [3] Ara KUMM(2005) 535 u KUMM(2006) 690: L-implimentazzjoni tal-programm ta’ Liżbona tal-Komunità: Strateġija għas-simplifikazzjoni ta’ l-ambjent regolatorju. [4] Ara wkoll ir-rapport tal-Kummissjoni dwar it-twettiq tad-Direttivi dwar l-interoperabbiltà, adottat is-6 ta' Novembru 2006. [5] L-Istudju ta' NERA dwar ir-Regolamenti u l-Istandards ta' Sikurezza għall-Ferroviji Ewropej, ta' Frar 2000, u l-Istudju ta' IVE dwar iċ-Ċertifikazzjoni tas-Sikurezza ta' l-Impriżi Ferrovjarji, ta' Ġunju 2005. [6] Id-Direttiva 2001/14/KE (26.2.2001) dwar l-allokazzjoni ta' kapaċità ta' infrastruttura tal-ferroviji u t-tqegħid ta' piżijiet għall-użu ta' infrastruttura tal-ferroviji u ċertifikazzjoni tas-sigurtà. [7] Din id-Direttiva hija parti mit-tieni pakkett ferrovjarju, adottat fl-2004 u implimentat fl-Istati Membri sa April 2006. [8] ĠU L 235, tas-17.9.1996, p. 6. [9] ĠU L 110, ta' l-20.4.2001, p. 1. [10] Id-Direttiva 2004/50/KE.